Leppäkertut ovat luonnonystävien suosikkeja hyönteisten joukossa, mistä kertoo se, että seitsenpistepirkko on Suomen kansallishyönteinen. Leppäkertuista ei ole kuitenkaan koskaan aiemmin julkaistu suomenkielistä tietokirjaa. Tämä kirja poistaa puutteen ja kokoaa Suomen leppäkertut yksiin kansiin. Kirja esittelee kaikki Suomen runsaat 60 leppäkerttulajia upein valokuvin. Kuvien perusteella kuka tahansa kykenee tunnistamaan löytämänsä leppäkertut. Perusteellinen tietokirja kertoo myös leppäkerttujen elintavoista ja niiden roolista kansanperinteessä.

Sami Karjalainen on kirkkonummelainen tietokirjailija ja tekniikan tohtori, joka on aiemmin julkaissut useita palkittuja hyönteiskirjoja, mm. Suomen sudenkorennot, Suomen heinäsirkat ja hepokatit sekä Rantojen hyönteiset.

Aloita leppäkerttujen bongaus!

Kirjasta sanottua

"Napakymppi” (Arno Rautavaara, Luontokuva 3/2020) Lue koko arvostelu

"Kirjan teksti on kenelle tahansa luonnosta kiinnostuneelle helposti ymmärrettävää. Myös syvemmin harrastukseen vihkiytyneille on luvassa uutuusarvoa." "Kirjaa lukiessa on kuin taidenäyttelyssä. Jokainen leppäkerttu muuntuu ilmeikkäiden kuvien kautta persoonallisemmaksi, ja sen elintavoista elintavoista tahtoo tietää lisää. Harvoin näkee yhtä komeaa kuvitusta." "Maailma tarvitsee lisää hyönteistuntemusta. Tämä kirja saattaa antaa sysäyksen hyvään harrastukseen." (Jukka Ruukki, Tiede 6/2020)

"Eri osiot on ryhmitelty loogisesti ja teksti on asiantuntevaa. Lajikuvaukset esittelevät lajit kattavasti värimuunnoksineen, ja laadukkaat kuvat ovat riittävän suuria." ”Suomen leppäkertut on ensimmäinen suomenkielinen tämän lajiryhmän opas. Se sopii loistavasti sekä yleisteokseksi leppäkertuista kiinnostuneelle että määritysoppaaksi edistyneemmille harrastajille.” (Tapio Kujala, Suomen Luonto 2/2020)

"Tällaisen kirjan aikaansaamiseen tarvitaan intohimoa aiheeseen ja pitkäjänteistä sitkeyttä toteuttamiseen. Tulos onkin esimerkki siitä, millaista saadaan aikaan kun tehdään jokin työ ihan kunnolla eikä vähän sinne päin." (Kirjala) (Suosittelen lukemaan arvion kokonaan. Arvion kirjoittaja on perehtynyt kirjaan kunnolla ja todellakin ymmärtänyt mistä siinä on kyse.)

"Ainutlaatuisen, suorastaan taiteellisen upeat kuvat paljastavat eri lajien väliset hienoimmatkin erot." "Näin Suomen leppäkertut -kirja toimii myös oppaana kaikille hyönteisistä ja valokuvaamisesta kiinnostuneille. Ja innoituksena niille, joita tällaiset harrastukset eivät aiemmin ole vetäneet puoleensa." (Pekka Wahlstedt, Demokraatti 22.6.2020)

"Suomen leppäkertut on värikäs ja tyylikäs, luontoa harrastamaan innostava kirja, jota voi selailla myös hienona valokuvateoksena." (Mattias Tolvanen, Tieteessä tapahtuu, 3/2020)

"Tämä tietokirja leppäkertuista on todella upea teos ja sisältää paljon erinomaista kuva-aineistoa. Vink, vink, myös oiva idea lahjaksi leppäkertuista ja hyönteisten maailmasta kiinnostuneille! Ei muuta kuin kesää odotellessa niin pääsee bongaamaan näitä söpöläisiä.” (Katin kirjanurkka)

"Sami Karjalaisen kirjat ovat tekoja hyönteisten puolesta. Ne johdattavat hyönteisten maailmaan tavalla, joka saa paatuneemmankin hyönteiskammoajan näkemään lajeissa uusia puolia. Karjalaisen aiemmat teokset ovat voittaneet muun muassa Tiedonjulkistamisen valtionpalkinnon ja Lauri Jäntin tietokirjapalkinnon. Hänen työnsä laatu asettaa riman kotimaisessa hyönteiskirjallisuudessa korkealle. Helmikuussa ilmestynyt Suomen leppäkertut ei kalpene edeltäjiensä edessä. Se esittelee kotimaisen leppäpirkkolajiston, kertoo niiden elintavoista, antaa ohjeita harrastajille ja neuvoo, miten lajit erotetaan toisistaan. Kirja tekee kaiken tämän ensimmäistä kertaa Suomessa.” (Jani Järvi, Yliopisto 4/2020)

"Teos on tuore ja raikas kattaus suomalaisten lempihyönteisistä." "Suomen leppäkertut antaa eväitä myös syvempään hyönteisharrastukseen." (Iiris Kalliola, Ötökkäakatemia, 3/2020)

"Heti esipuheessa Sami Karjalainen räväyttää rohkeasti, että '... laajemmassa mittakaavassa tarkasteltuna Trump ja terrorismi ovat vain kohinaa. Hyönteisten merkitys on paljon suurempi.' Riemastuttava, mutta nykykehityksen valossa myös huolestuttava tosiasia. Suomen leppäkerttujen lajimäärä on yllättävän suuri. Tämän teoksen avulla maallikkokin voi tunnistaa ainakin suurikokoisimmat lajit. Valokuvat ovat upeita ja perustieto niin lajeista, niiden esiintymisestä ja elintavoista kuin hyönteisharrastuksestakin on esitetty lyhyesti, mutta selkeästi. Oikeastaan tämä teos pitäisi hankkia omaan kirjastoon, jotta se olisi aina käsillä." (kansalliskirjasto.finna.fi)

"Tämä on loistava kirja, kouluarvosana ilman muuta kiitettävä! Aihe on ihana, kuvat kauniita (hyvin otettuja ja koska leppäkertut ovat), isoja ja mehukkaita ja niitä on paljon. Kirjan rakenne on selkeä ja looginen. Yleistaustatekstiä on tarpeeksi, lajinkuvaukset tiiviit. Kirjan välittämä luontokappaleiden kauneus on häkellyttävää." (Perunakuoppa-blogi)

"Aiempien kirjojensa perusteella Sami Karjalaiselta on tottunut odottamaan perusteellista työtä, eikä tässä poiketa linjasta. Kirja on todella kattava esitys Suomen leppäkerttulajistosta. Valokuvien runsaus ja tarkkuus ansaitsee erityismaininnan. Karjalainen jopa kehitteli kirjaa varten oman menetelmän elävien kerttujen kuvaamiseen." (Pekka Rahko, Kaleva 20.4.2020)

"Suomen leppäkertut on jokaiselle sopiva tietopaketti, määritysopas ja kaunis kuvakirja leppäkertuista." (Kirjavinkit, Joni)

"Kirjaa lukiessa ei voi kuin hämmästellä luonnon rikkautta. Toivottavaa olisi, että monesta muustakin hyönteisryhmästä saataisiin vastaava teos aikaan." (luopioistenkasvisto.fi)

"Tämä tietokirja [ei ole] pelkästään ilonpisara vaan varsinainen riemastuksen aihe, - etenkin näinä epävarmuuden aikoina tekee sielulle, sydämelle ja mielelle hyvää katsella kauniita kuvia ja lukea jostakin ihan uudesta tietoaiheesta vankalla asiantuntijuudella koostettua ykkösluokan tasoista teosta. Korkealla laadulla on tekijänsä: lämmin kiitos Sami Karjalainen & kaveriporukka sekä Docendo Oy:)" (Mummo matkalla)

Kirjaa myyvät

Suomen luonnonsuojeluliiton Luontokauppa (tilaamalla tuet luonnonsuojelua), Docendo, Tibiale ja kirjakaupat.